2.

Su viešąja paslauga susiję įsipareigojimai, kurių nuo 2005 m. liepos 1 d. turi laikytis visi aptariamais maršrutais reguliaraus oro susisiekimo paslaugas teikiantys oro vežėjai, ypač atsižvelgiant į šių salų regionų atokumą, yra šie: 2.1. Naudojimosi maršrutu tvarkaraštis Tarp visų metropolinės Prancūzijos ir užjūrio departamentų: Paslaugos turi būti teikiamos visus metus. Į metropolinės Prancūzijos oro uostą turi būti vykdomas bent jau vienas skrydis per savaitę. Be to, tam pačiam skrydžių tvarkaraščių galiojimo laikotarpiui vidutinis savaitinis keturių savaičių keleivių vietų skaičius, kai jis yra mažiausias, negali būti mažesnis nei savaitinio keleivių vietų skaičiaus keturių savaičių vidutinis ketvirtis, kai jis yra didžiausias. Naudojimuisi siūlomų keleivių vietų skaičius turi atitikti poreikį, ypač atsižvelgiant į mokyklinių atostogų ir švenčių dienas. Jei visų esamų, šiais maršrutais vykdančių skrydžius oro vežėjų bendroji pasiūla neatitiktų poreikio, ypač piko metu, Prancūzijos valdžios institucijos pagal Reglamento (EEB) Nr. 2408/ 92 4 straipsnio nuostatas galėtų iš dalies keisti ar tikslinti jau nustatytus su viešąja paslauga susijusius įsipareigojimus apie tai įspėdamos prieš tris mėnesius ir pasikonsultavusios su vežėjais. Jei siūlomų keleivių vietų skaičius netikėtai žymiai sumažėja ir paslaugų teikimo tęstinumas rimtai pažeidžiamas, kai vežėjas pats nutraukia paslaugų teikimą apie tai neįspėjęs pagal 2.4 punkto nuostatas, šiais maršrutais besinaudojantys vežėjai imasi reikiamų priemonių kuo greičiau pritaikyti pasiūlą. Išsamus skrydžių vykdymo tvarkaraštis (apimantis skrydžių laikus, orlaivių tipą ir keleivių vietų skaičių juose, taip pat savaitinę keleivių vietų pasiūlą) visiems skrydžių tvarkaraščių galiojimo laikotarpiams bent prieš vieną mėnesį iki skrydžių vykdymo pradžios ir (arba) kiekvieną skrydžių galiojimo laiką turi būti perduotas tvirtinti už civilinę aviaciją atsakingam ministrui šiuo adresu: Direction générale de l'Aviation civile Direction de la Régulation économique 50, rue Henry Farman F-75720 Paris Cedex 15 Visų vežėjų bendrai siūlomas keleivių vietų skaičius oro susisiekimo paslaugoms tarp Paryžiaus (Orly) oro uosto ir kiekvieno iš keturių užjūrio departamentų teikti, turi būti nustatomas dviems iš eilės einantiems skrydžių tvarkaraščių galiojimo laikotarpiams, skaičiuojant šį mažiausią sėdimųjų vietų skaičių: — 1 100 000 maršrutui į Gvadelupą, — 183 000 maršrutui į Gvianą, — 1 000 000 maršrutui į Martiniką, — 660 000 maršrutui į Reunioną. Laiko tarpsniai reguliariems skrydžiams į keturis užjūrio departamentus rezervuojami Paryžiaus (Orly) oro uoste pagal 1993 m. sausio 18 d. iš dalies pakeisto Tarybos reglamento (EEB) Nr. 95/93, nustatančio laiko tarpsnių paskirstymo Bendrijos oro uostuose bendrąsias taisykles, 9 straipsnio nuostatas. Oro vežėjai, susidomėję šiuo maršrutu, informaciją apie laiko tarpsnių paskyrimą gali gauti iš Paryžiaus oro uostų koordinatoriaus. 2.2. Tarifai: Keleiviams siūlomi tarifai turi būti skelbiami. Jaunesniems nei 2 metų amžiaus vaikams, nuo dešimties iki dvylikos metų ir nuo dvylikos iki aštuoniolikos metų amžiaus vaikams, keliaujantiems vieniems ar lydimiems suaugusiųjų, be apribojimų atitinkamai turi būti taikoma bent jau 90 %, 33 % ir 20 % nuolaida, lyginant su tam pačiam skrydžiui suaugusiems taikomais tarifais. Dėl tėvų ir pirmos eilės artimųjų mirties skubiai vykti priverstiems keleiviams vežėjai turi sudaryti prioritetines galimybes patekti į artimiausią skrydį. Šiems asmenims pateikus mirties liudijimo kopiją, turi būti suteikti minimalūs pasirinkto skrydžio tarifai, netaikant jokių šiam tarifui taikomų sąlygų. Oro vežėjams pranešta, kad Prancūzijos valdžios institucijos tam tikrų kategorijų keleivių labui numatė suteikti socialinio pobūdžio pagalbą. 2.3. Medicininė evakuacija ir kataklizmai Visomis aplinkybėmis medicininių evakuacijų metu pirmumo teisė užtikrinama keleivius laipinant artimiausiam skrydžiui. Šiems vežimams taikomos bendrosios sąlygos pateikiamos priede. Kataklizmų atveju vežėjai nedelsdami turės imtis didžiausių pastangų paslaugoms teikti pagal vežimo poreikius. 2.4. Skrydžių atšaukimas Apie visus atšaukiamus skrydžius būtina iš anksto pranešti Direction Générale de l'Aviation Civile (Civilinės aviacijos generaliniam direktoratui). Išskyrus force majeure atvejus, atšauktų skrydžių dėl tiesioginės vežėjo kaltės skaičius, per IATA patvirtintą skrydžių galiojimo laiką, neturi viršyti 10 % bendro numatytų patvirtintame skrydžių tvarkaraštyje skaičiaus. Vežėjas turi teisę nutraukti oro susisiekimo paslaugų teikimą, jeigu apie tai įspėja ne vėliau kaip prieš šešis mėnesius. 2.5. Stebėsena ir tikrinimas Kiekvieną mėnesį oro vežėjai Civilinės aviacijos generaliniam direktoratui perduoda žinias apie kiekvieno maršruto įvykdytus skrydžius pagal tvarkaraščius ir išsamius savaitinius statistinius duomenis apie: keleivių vietų pasiūlą, įvykdytus skrydžius, skraidintų vaikų skaičių ir savarankiškai skridusių vaikų skaičių, nurodant vaikų amžiaus pasiskirstymą grupėmis (jaunesni nei 2 metų amžiaus, nuo dešimties iki dvylikos metų ir nuo dvylikos iki aštuoniolikos metų amžiaus). Oro linijų bendrovės taip pat turi pateikti statistinius duomenis, atspindinčius keleivių vietų pasiūlos ir skraidintų keleivių skaičiaus pasiskirstymą pagal tarifų kategorijas, galutinį rezultatą, kuris atspidėtų skraidintų asmenų skaičių, ypatingų tarifų taikymą, bendrovės komercinę politiką, kurios laikomasi skraidinant sergančiuosius, neįgaliuosius ar sužeistuosius, juos lydinčiuosius asmenis ir asmenis, skrendančius dėl artimųjų mirties. Pagal Reglamento (EEB) Nr. 2408/92 4 straipsnio j punkto nuostatas oro vežėjai gali pardavinėti tik sėdimas vietas (t.y., oro vežėjo, jo įgaliotojo atstovo ar frachtuotojo viešai vykdomas tik sėdimųjų vietų (be kitų susijusių paslaugų, pvz. apgyvendinimo) pardavimas ir tik tada, jei šios oro susisiekimo paslaugos atitinka visus su viešąją paslauga susijusio įsipareigojimo reikalavimus. Su viešąja paslauga susijusiems įsipareigojimams nėra priskiriami: — užsakomieji skrydžiai, į kuriuos visos sėdimosios vietos parduodamos už tam tikrą nekintamą kainą, — tik kroviniams gabenti skirti skrydžiai, — skrydžiai, kurie vykdomi mažiau nei dvidešimt sėdimųjų vietų turinčiais orlaiviais. Bendrijos vežėjams pranešta, kad su viešąja paslauga susijusių įsipareigojimų nevykdymas gali užtraukti galiojančiais teisės aktais numatytas sankcijas.